Αντίσταση στις γειτονιές!: Ο στρουθοκαμηλισμός στην... παραλία της «μη απεργίας» σαν πόλεμος ενάντια στα αφεντικά\nΕδώ και χρόνια η ΓΣΕΕ και η ΑΔΕΔΥ (δηλαδή, τόσο οι αστικές και ρεφορμιστικές συνδικαλιστικές ηγεσίες όσο και η γραφειοκρατική δομή και λειτουργία «σφραγίδας» που τις χαρακτηρίζουν) δεν εκπροσωπούν ούτε εκφράζουν τα συμφέροντα των εργαζομένων. Αποτελούν «συμβουλευτικό παράρτημα» της εργοδοσίας και της κυβέρνησης του κεφαλαίου στο πλαίσιο της πολιτικής της ταξικής συνεργασίας, των κοινωνικών διαλόγων, της «εθνικής-διαταξικής» ανάπτυξης με διακηρυγμένο στόχο να αποσπάσουν ένα «ψίχουλο» από την τεράστια κερδοφορία στο όνομα ενός μίζερου ρεαλισμού και για να αναπαραχθούν οι ίδιοι. Για το σκοπό αυτό υπονομεύουν χρόνια τώρα κάθε πραγματικό εργατικό αγώνα, ψαλιδίζουν και καταστέλλουν κάθε πραγματική εργατική διεκδίκηση, περνούν ανοιχτά στη στήριξη της αντεργατικής-αντιλαϊκής πολιτικής των κυβερνήσεων του κεφαλαίου, των μνημονίων, των αξιολογήσεων και της εξάρτησης από τους ιμπεριαλιστές.\nΤι να πρωτοθυμηθεί κανείς: Τις συμβάσεις εργασίας που υπογράφονται καθ’ υπαγόρευση των εργοδοτών; Τα «αναπτυξιακά, καινοτόμα» και υπέρ της επιχειρηματικότητας αιτήματα διευθέτησης της εκμετάλλευσης για τη δημιουργία νέων θέσεων εργασίας; Την απροκάλυπτη συμπόρευση με τους κοινωνικούς ή ευρωπαίους «εταίρους» για να βγει η χώρα από την κρίση; Τις διαπραγματεύσεις για τον υποκατώτατο μισθό και το δικαίωμα στην απεργία ενώ αντίθετα θεωρούν… αδιαπραγμάτευτη την «ευρωπαϊκή πορεία της πατρίδας μας» και την παραμονή στο ευρώ; Τη γραμμή του «όλοι μαζί μπορούμε» που θεωρεί ξεπερασμένη μορφή πάλης την απεργία αλλά σύγχρονη μορφή τα κοινά τραπεζώματα με εκπροσώπους της κυβέρνησης, των επιχειρήσεων και των εργοδοτικών φορέων;\nΌλα αυτά δεν έγιναν προχθές. Δεν συνέβησαν ενόψει τις απεργίας στις 30 Μάη και την «πανεθνική μέρα δράσης» των ΓΣΕΕ - ΑΔΕΔΥ - Εργοδοτών - Επαγγελματικών Φορέων που βάφτισαν «κοινωνική συμμαχία» μια συμμαχία με τους εργοδότες. Δεν πρόκειται για μια αιφνίδια «μετάλλαξη» ή/και «προδοσία» της ΓΣΕΕ, όπως δήθεν συνέβη... με το ΣΥΡΙΖΑ, και «αγανακτούμε» σήμερα για την «κατάντια της ΓΣΕΕ». Όλα αυτά αποτελούν μια ποιοτικά αναβαθμισμένη κατάληξη μιας μακράς πορείας ενσωμάτωσης, εκφυλισμού και κυριαρχίας αστικών και ρεφορμιστικών δυνάμεων. Δυνάμεων αποκομμένων κοινωνικά, ταξικά και οικονομικά από την εργατική τάξη και τους εργαζόμενους που δήθεν εκπροσωπούν οι ΓΣΕΕ - ΑΔΕΔΥ μετά από θεσμική ανάθεση και καλπονοθευτικές διαδικασίες. Οι μάσκες έχουν πέσει προ πολλού άσχετα αν εναλλάσσονταν σταδιακά σε μια όλο και πιο αντεργατική κατεύθυνση. Από την εποχή ακόμη που η ΓΣΕΕ χαιρέτιζε την ένταξη της χώρας στην ΕΟΚ, στην ΕΕ και στην ΟΝΕ και πρόσφερε στήριξη σε πλήθος αντεργατικών νόμων. Από τη εποχή που υπέγραφε «κοινωνικά συμβόλαια» με το ΠΑΣΟΚ, τη ΝΔ και τις Οικουμενικές κυβερνήσεις. Σήμερα δεν διεκδικούν ούτε ένα «ψίχουλο» αλλά ζητάνε ευθέως θυσίες από τους εργαζόμενους γιατί «έχουν αλλάξει οι εποχές». Πώς διαφορετικά θα διατηρήσουν το αποκλειστικό προνόμιο να προκηρύσσουν απεργίες τις οποίες ούτε θέλουν ούτε παλεύουν;\nΠρος τι λοιπόν η έκπληξη για τη «φοβερή τομή και μετατροπή» της ΓΣΕΕ σε «καθαρά εργοδοτική συνομοσπονδία που προκηρύσσει καθαρά εργοδοτικές απεργίες»; Αν κάποιοι πέσανε απ’ τα σύννεφα σημαίνει ότι πριν αιθεροβατούσαν. Είχαν μικρές ή μεγαλύτερες αυταπάτες για μια ΓΣΕΕ που θα κρατούσε τα προσχήματα, που θα «έβαζε κάποιο αιτηματάκι έτσι για να ξεγελαστούμε και να κάνουμε μια 24ωρη ή μια στάση εργασίας». Έτσι απεργούσαμε πριν! Ξεγελώντας εαυτούς και αλλήλους και με τα αιτηματάκια της ΓΣΕΕ!\nΤι όμως σημαίνει «καθαρά εργοδοτική απεργία»; Να υποθέσουμε ότι όποιος δεν απεργεί θα απολυθεί από τον εργοδότη; Ε, τότε είναι εξασφαλισμένη η επιτυχία της απεργίας. Μιας και η επιτυχία μιας απεργίας δεν κρίνεται (και ο ταξικός αντίπαλος σίγουρα δεν την κρίνει έτσι), από το περιεχόμενο των διακηρύξεων και τις διαθέσεις με την οποία την προκηρύσσουν οι ξεπουλημένες συνδικαλιστικές ηγεσίες ή συμμετέχουν οι μικρές και αδύναμες ταξικές δυνάμεις και οργανώσεις. Κρίνεται πριν από όλα από τη μαζικότητα και τις διαθέσεις των ίδιων των εργαζομένων. Κι αυτό είναι το μεγάλο ζητούμενο της εποχής.\nΗ απεργία στις 30/5 δεν είναι ούτε θα γίνει μια «πανεργατική απεργία στα χέρια των εργατών», δεν θα «πλημμυρίσουν οι δρόμοι όλων των πόλεων», δεν θα γίνει «αφετηρία, για να ξεδιπλωθεί ένα δυνατό απεργιακό κίνημα» ανατροπής των μέτρων, δεν «έρχεται σαν συνέχεια όλων των αγώνων που δώσαμε το προηγούμενο διάστημα», κι άλλα τέτοια φαιδρά που γράφονται στις ανακοινώσεις. Γιατί είναι μια απεργία μακριά από τις μαζικές διαδικασίες των εργαζομένων. Εκεί δηλαδή που οι εργαζόμενοι βρίσκουν την δύναμη να απεργήσουν κόντρα στην εργοδοτική τρομοκρατία και την απειλή της απόλυσης. Εκεί που «εκπαραθυρώνεται» ο πουλημένος συνδικαλισμός που σπέρνει την ηττοπάθεια, την λογική της ανάθεσης και της μη συμμετοχής. Τώρα αυτή η λογική της «μη συμμετοχής» ντύνεται και με φιλεργατικό μανδύα ενισχύοντας τα πιο συντηρητικά αντανακλαστικά για μια γενικευμένη φυγή από μια μάχη που θα δοθεί με ή χωρίς εμάς.\nΑντιμετωπίζουμε μια πολύ δύσκολη κατάσταση. Η επίθεση του συστήματος σε δικαιώματα και κατακτήσεις αιώνων που κερδήθηκαν με πολύ αίμα βρίσκει απέναντι της μια εργατική τάξη αφοπλισμένη πολιτικά και ιδεολογικά. Μια τάξη που σχεδόν δεν αναγνωρίζει τον εαυτό της, πόσο μάλλον τον ιστορικό ρόλο που καλείται να παίξει για να απελευθερωθεί (και να απελευθερώσει όλη η ανθρωπότητα) από την καπιταλιστική εκμετάλλευση και την ιμπεριαλιστική βαρβαρότητα. Κυβερνήσεις θεσπίζουν νόμους που περιορίζουν και ουσιαστικά καταργούν το δικαίωμα στην απεργία. Ο κυβερνητικός και πουλημένος συνδικαλισμός ξεφτιλίζει την έννοια της απεργίας για να συγκρατήσει και να εμποδίσει τους εργαζόμενους να απεργήσουν. Δίπλα σε όλα αυτά, και υποτίθεται αντιπαραθετικά, έρχεται μια άποψη... αριστερή που επί της ουσίας λέει στους εργαζόμενους να κάνουν αυτό που χρόνια τώρα λέει το σύστημα να κάνουν: πιάστε τον Μάη ή πάτε σε μια παραλία, μη απεργείτε γιατί θα απεργήσουμε εμείς για εσάς, μη διαδηλώνετε γιατί θα διαδηλώσετε υπέρ του ΣΕΒ (θα χάσετε και το μεροκάματο υπέρ του εργοδότη) και άλλα πολλά ασυνάρτητα στο όνομα των «καλύτερων απεργιακών ημερών που θα έρθουν». Ακόμη χειρότερα! Όσοι θα απεργήσουν στις 30/5 συμμαχούν με την εργοδοσία! Ακόμη και αν απεργούν καταγγέλλοντας τη ΓΣΕΕ με ένα διαφορετικό περιεχόμενο και με μια ξεχωριστή και εχθρική προς τη ΓΣΕΕ πορεία (τέτοια βόδια όσοι απεργήσουν!). Ενώ για τους «μη απεργούς» επιφυλάσσουν στο εξής μόνο «καθαρές και ταξικά ορισμένες» απεργίες, κάπου τον Ιούνιο και όχι με κάλεσμα της ΓΣΕΕ αλλά του... Eurogroup που συνεδριάζει. Μακριά πάντως από την «ημέρα του «εργοδότη» που προωθεί ανοιχτά την ιδέα της συνεργασίας των τάξεων. Γιατί, αν δεν το μάθατε, η ιδέα της συνεργασίας των τάξεων απέκτησε και τη δική της ξεχωριστή ημέρα.\nΝα υποθέσουμε λοιπόν ότι οι θιασώτες αυτής της άποψης για μη συμμετοχή στην απεργία της 30/5, θα απέχουν και από όλες τις μελλοντικές απεργίες της ΓΣΕΕ-ΑΔΕΔΥ αφού αυτές «δεν «ταξικοποιούνται» και η «Κοινωνική Συμμαχία» δεν εξαντλείται στις 30/5, αλλά έχει μονιμότερα χαρακτηριστικά. Τι επομένως θα κάνουνε όσο δεν θα απεργούνε; Ο σχεδιασμός επί χάρτου λέει ότι «αποτελεί πλέον αντικειμενική και εξόφθαλμη ανάγκη να ξεμπερδέψουμε οριστικά με τη ΓΣΕΕ και την ΑΔΕΔΥ και να κινηθούμε στην κατεύθυνση της οργανωτικής διάσπασης από αυτές και της δημιουργίας μιας αληθινά ταξικής και ουσιαστικά συνδικαλιστικής οργάνωσης». Θα αντιγράψουν δηλαδή το ΠΑΜΕ και το ΚΚΕ σαν «αντίγραφο» ενός πάλαι ποτέ αγωνιστικού ρεφορμισμού με μικρότερους όμως οργανωτικούς όρους. Είναι όμως ένα έργο που το έχουμε ξαναδεί και τελειώνει χωρίς «να ξεμπερδεύουμε οριστικά με τη ΓΣΕΕ και την ΑΔΕΔΥ». Ακριβώς γιατί η ΓΣΕΕ και η ΑΔΕΔΥ δεν είναι η αιτία αλλά το αποτέλεσμα της υποχώρησης και της ήττας του εργατικού και κομμουνιστικού κινήματος.\nΟ ρεφορμισμός δεν μπορεί να παράξει τίποτα άλλο εκτός από το ρεφορμισμό. Οι «απόψεις θερμοκηπίου» δεν μπορούν να παράξουν τίποτα άλλο από «λύσεις θερμοκηπίου». Η ζωή θα μας βρει στους δρόμους και απεργούς με κάθε ευκαιρία. Οσο κακοτράχαλος, ανηφορικός, με δεξιές ή αριστερές στροφές παρουσιαστεί μπροστά μας. Γιατί σημασία δεν έχει πώς είναι ο δρόμος αλλά πού θέλεις να πας.\nστις 9:41 π.μ. από Αντίσταση στις γειτονιές θέματα: αναρχια, απεργιες, αποψεις, αριστερα, εργαζομενοι, πολιτικη, ταξικη πορεια, F


Είμαι στα Χάη μου: Από τη "Λαίδη Μάκβεθ του Μτσενκ" του Νικολάι Λέσκοφ (1831-1895) (εκδ. "Το Ποντίκι", 2006) + Katerina Izmailova (Lady Macbeth of Mtsensk) A film by Mikhail Shapiro, 1966, όπερα του Dmitri Shostakovich (1906-1975)]\nΑπό τη "Λαίδη Μάκβεθ του Μτσενκ" του Νικολάι Λέσκοφ (1831-1895) (εκδ. "Το Ποντίκι", 2006) + Katerina Izmailova (Lady Macbeth of Mtsensk) A film by Mikhail Shapiro, 1966, όπερα του Dmitri Shostakovich (1906-1975)]\nΑπό τη "Λαίδη Μάκβεθ του Μτσενκ" του Νικολάι Λέσκοφ (1831-1895)\n(μτφ. Γιώργος Μπαρουξης, εκδ. "Το Ποντίκι", 2006)\n…Έκανε αφόρητη ζέστη εκείνο το απόγευμα, και οι μύγες ήταν γρήγορες, ζωηρές και τρομερά ενοχλητικές. Η Κατερίνα Λβόβνα έκλεισε τα παντζούρια της κρεβατοκάμαρας, κρέμασε από πάνω τους ένα μάλλινο σάλι και ξάπλωσε δίπλα στον Σεργκέι στο κρεβάτι του άντρα της. Μια κοιμόταν, μια δεν κοιμόταν. Η ζέστη ήταν αποπνικτική, στο πρόσωπό της έτρεχε ιδρώτας, και η ανάσα της ήταν βαριά και δύσκολη. Σκέφτηκε ότι πρέπει να είναι ώρα να ξυπνήσει, να πάει να πιει τσάι στον κήπο, αλλά χρειάστηκε να το παλέψει για να σηκωθεί. Τελικά ήρθε η μαγείρισσα και χτύπησε την πόρτα. «Το σαμοβάρι κάτω από τη μηλιά κρυώνει», είπε. Η Κατερίνα Λβόβνα κατάφερε να ξυπνήσει και βρέθηκε να χαϊδεύει ένα γάτο. Ο γάτος πήγαινε να τρυπώσει ανάμεσα σ’ αυτή και τον Σεργκέι. Ήταν ένας υπέροχος γκρίζος γάτος, πολύ μεγάλος και με κάτι μουστάκια σαν φοροεισπράκτορας. Η Κατερίνα Λβόβνα πέρασε τα δάχτυλα μέσα από τη χνουδωτή γούνα του και αυτός κόλλησε πάνω της. Έχωσε τη μουσούδα του μέσα στα στητά της στήθια, και όλη αυτή την ώρα τραγουδούσε σιγανά ένα μικρό τραγούδι σαν να έλεγε μια ερωτική ιστορία. «Πώς μπήκε εδώ μέσα αυτός ο τεράστιος γάτος;» αναρωτήθηκε η Κατερίνα Λβόβνα. «Και η κρέμα είναι ακόμη πάνω στο περβάζι. Αυτός ο μασκαράς θα τη φάει όλη. Πρέπει να τον διώξω». Προσπάθησε να αρπάξει το γάτο και να τον πετάξει έξω, αλλά αυτός γλίστρησε μέσα από τα δάχτυλά της σαν ομίχλη. «Από πού στην ευχή ήρθε αυτός ο γάτος;» αναρωτήθηκε η Κατερίνα Λβόβνα μέσα στον εφιάλτη της. «Δεν έχει ξαναμπεί ποτέ γάτος εδώ μέσα. Και κοίτα πόσο μεγάλος είναι!» προσπάθησε να τον πιάσει πάλι, αλλά κι αυτή τη φορά ο γάτος δεν ήταν εκεί. «Τι συμβαίνει εδώ; Τελικά είναι γάτος αυτός ή δεν είναι;» σκέφτηκε η Κατερίνα Λβόβνα. Την έπιασε πανικός και ξύπνησε, γλιτώνοντας από τον εφιάλτη. Κοίταξε γύρω της στην κρεβατοκάμαρα. Δεν υπήρχε κανένας γάτος, μόνο ο όμορφος Σεργκέι της, που με το δυνατό του χέρι πίεζε στα στήθη της το καυτό του πρόσωπο.\nΗ Κατερίνα Λβόβνα ανακάθισε, φίλησε τον Σεργκέι και τον ξαναφίλησε, τον χάιδεψε ξανά και ξανά, τακτοποίησε τα ανακατεμένα σκεπάσματα, και βγήκε έξω στο περιβόλι για να πιει τσάι. Ο ήλιος είχε δύσει και η μαγική βραδιά απλωνόταν πάνω από την ψημένη γη.\n«Παρακοιμήθηκα», είπε στην Ακσίνια τη μαγείρισσα, μόλις κάθισε να πιει το τσάι της σε ένα χαλί απλωμένο κάτω από μια ανθισμένη μηλιά. «Τι λες να σημαίνει όλο αυτό, Ακσίνια;» ρώτησε, σκουπίζοντας το πιατάκι της με την πετσέτα του τσαγιού.\n«Τι να σημαίνει ποιο, κυρά μου;»\n«Δεν κοιμόμουν, είμαι σίγουρη ότι ήμουν ξύπνια, και μπήκε μέσα ένας γάτος κι άρχισε να τρίβεται πάνω μου».\n«Τι λες τώρα, κυρά;»\n«Αυτό που σου λέω. Μπήκε μέσα ένας γάτος».\nΚαι η Κατερίνα Λβόβνα είπε στην Ακσίνια για το γάτο που κατάφερε να μπει στην κρεβατοκάμαρα.\n«Και γιατί τον χάιδευες;»\n«Τι θες να πεις γιατί τον χάιδευα; Πού θες να ξέρω;»\n«Εγώ πάντως δεν καταλαβαίνω», είπε η μαγείρισσα.\n«Πρέπει να σημαίνει ότι κάποιος σε σκέφτεται με ζεστή καρδιά ή κάτι τέτοιο».\n«Τι ακριβώς όμως;»\n«Κανείς δεν μπορεί να σου το πει αυτό, μόνο ότι σίγουρα υπάρχει κάτι».\n«Έβλεπα το φεγγάρι στον ύπνο μου, και μετά εμφανίστηκε αυτός ο γάτος», είπε η Κατερίνα Λβόβνα.\n«Το φεγγάρι σημαίνει παιδάκι».\nΗ Κατερίνα Λβόβνα κοκκίνισε.\n«Δε θέλεις να φωνάξω το Σεργκέι;» ρώτησε η Ακσίνια, που προφανώς ήθελε να κερδίσει την εμπιστοσύνη της Κατερίνας Λβόβνα.\n«Εντάξει», απάντησε αυτή. «Πήγαινε να τον φέρεις. Μπορεί να πιει τσάι εδώ μαζί μου»\n«Εντάξει, κυρία. Θα σου τον στείλω», είπε η Ακσίνια κι έφυγε με το παπίσιο της περπάτημα προς την καγκελόπορτα του κήπου.\nΗ Κατερίνα Λβόβνα είπε στον Σεργκέι για το γάτο.\n«Μα είναι απλώς ένα όνειρο», είπε ο Σεργκέι.\n«Ναι, αλλά γιατί δεν είχα ξαναδεί ποτέ ένα τέτοιο όνειρο, Σεριόζα;»\n«Πολλά πράγματα έχουν γίνει που δεν είχαν ξαναγίνει ως τώρα. Κάποτε κι εγώ το μόνο που μπορούσα να κάνω ήταν να σε κοιτάζω από μακριά και να μαραζώνω, αλλά τώρα είμαι αφέντης σε όλο το λευκό κορμί σου!»\nΟ Σεργκέι πήρε την Κατερίνα Λβόβνα στην αγκαλιά του, τη στριφογύρισε στον αέρα και μετά την ξάπλωσε κάτω στο απαλό χαλί.\n«Ω, γυρίζει το κεφάλι μου», είπε η Κατερίνα Λβόβνα. «Σεργκέι, έλα κάθισε μαζί μου λίγο», πρόσθεσε και τεντώθηκε αισθησιακά.\nΟ Σεργκέι έσκυψε, μπήκε κάτω από τη χαμηλή μηλιά που ήταν γεμάτη λουλούδια και κάθισε στο χαλί, στα πόδια της Κατερίνα Λβόβνα.\n«Ώστε μαράζωνες για μένα, Σεριόζα;»\n«Πώς να μη μαραζώνω;»\n«Πώς μαράζωνες για μένα; Πες μου πώς ήταν».\n«Πώς να σου πω πώς ήταν; Πώς να σου πω πώς μαράζωνα; Λαχταρούσα για σένα».\n«Μα γιατί εγώ δεν αισθάνθηκα ότι λαχταρούσες για μένα; Λένε ότι οι γυναίκες τα αισθάνονται αυτά τα πράγματα».\nΟ Σεγκέι δεν μίλησε.\n«Και γιατί τραγουδούσες συνέχεια;» συνέχισε η Κατερίνα Λβόβνα, χαϊδεύοντάς τον ακόμη, «Αφού ήσουν τόσο δυστυχισμένος χωρίς εμένα; Ε; Εσένα άκουγα συνέχεια να τραγουδάς στο στάβλο, έτσι δεν είναι;»\n«Και τι πειράζει αν τραγουδούσα; Κι ένα κουνούπι τραγουδάει συνέχεια σ’ όλη του τη ζωή, αλλά αυτό δεν σημαίνει ότι είναι ευτυχισμένο», απάντησε ξερά ο Σεργκέι.\nΈγινε μια παύση. Αυτές οι εξομολογήσεις του Σεργκέι ήταν μουσική για τα αυτιά της Κατερίνας Λβόβνα.\nΉθελε να της πει κι άλλα, αλλά ο Σεργκέι συνοφρυώθηκε και δεν μίλησε.\n«Κοίτα, Σεργκέι. Δεν είναι παράδεισος; Σκέτος παράδεισος!» είπε η Κατερίνα Λβόβνα. Κοίταζε μέσα από τα κλαδιά με τα λευκά άνθη το σκούρο ουρανό και το υπέροχο ολόγιομο φεγγάρι.\nΤο φως του φεγγαριού, περνώντας μέσα από τα φύλλα και τα άνθη της μηλιάς, έπαιζε πάνω στην ξαπλωμένη μορφή της Κατερίνας Λβόβνα, ρίχνοντας φανταστικές λαμπερές κουκίδες στο πρόσωπο και σε όλο της το σώμα. Μια ανάλαφρη ζεστή αύρα ανάδευε τα νυσταγμένα φύλλα, σκορπώντας ένα ντελικάτο άρωμα από ανθισμένα χόρτα και δέντρα, απλώνοντας ταυτόχρονα μια γλυκιά χαλάρωση και τεμπελιά, συνδαυλίζοντας σκοτεινές επιθυμίες.\nΚαθώς δεν έπαιρνε απάντηση, η Κατερίνα Λβόβνα σώπασε πάλι και συνέχισε να κοιτάζει τον ουρανό ανάμεσα από τα κλαδιά της μηλιάς. Ο Σεργκέι ήταν αμίλητος κι αυτός, αλλά δεν τον ενδιέφερε ο ουρανός. Είχε τυλίξει τα χέρια γύρω από τα γόνατά του και κοίταζε τις μπότες του…\n♪ Katerina Izmailova (Lady Macbeth of Mtsensk)\nA film by Mikhail Shapiro, 1966\nScreen play and libretto by Dimitri Shostakovich, after the novel "Lady Macbeth of Mtsenk," by Nikolai Leskov. Directed by Mikhail Shapiro. A Lenfilm Production.\nΑναρτήθηκε από Μεθόδιος Αργουμέντης στις 5/17/2017\nΕτικέτες αναγνώσεις, ο ερασ(ι)τέχνης στο θέατρο, Ο ερασ(ι)τέχνης στο σινεμά..., Πεζολογώντας..., Πρόσωπα με χαρακτήρα...


Σινεφίλια [Cinephilia.Gr] - Never Rarely Sometimes Always\nτης Eliza Hittman\nΗ ζωή της δεκαεπτάχρονης Autumn, που ζει σε επαρχιακή πόλη της Πενσυλβάνια, δεν είναι και τόσο ρόδινη, όπως φαίνεται από την εισαγωγική σκηνή της ταινίας. “ Με αναγκάζει να κάνω πράγματα που δε θέλω. Με κάνει να λέω πράγματα που δε θα λεγα. Και παρόλο που θέλω να φύγω, συνεχίζω να τον λατρεύω...” , τραγουδάει με την κιθάρα της η νεαρή μαθήτρια σε μουσική εκδήλωση του σχολείου της, ενώ στα μάτια της καθρεφτίζεται η προσωπική θλίψη ανάμικτη με αυτή των στίχων της παλιάς επιτυχίας των Exciters “He’s Got the Power “. Το υβριστικό σχόλιο ενός νεαρού από το ακροατήριο, παρά την αμηχανία που της προκαλεί, διακόπτει μόνο σύντομα την ερμηνεία της. Ρίχνει όμως φως στο παρελθόν μιας δύσκολης εφηβείας που ποτέ δεν αποκαλύπτεται, αλλά διαγράφεται έμμεσα από σκόρπιες αφηγηματικές νύξεις και φωτίζεται προς το τέλος με την εμβληματική σκηνή του προφορικού ερωτηματολογίου, από το οποίο έλκει τον τίτλο της η ταινία.\nΑπόμακρη και εσωστρεφής η Automn,πίσω από τη συνεσταλμένη, μελαγχολική διάθεση κρύβει κάτι βαρύτερο. Μια ανεπιθύμητη εγκυμοσύνη και τον εγκλωβισμό της σε μια κατάσταση αδιέξοδη. Η ταινία την παρακολουθεί με μια άκρως λακωνική αφήγηση- που κυμαίνεται από την ψυχρή κλινική καταγραφή ως τη διακριτική αποτύπωση απωθημένων συναισθημάτων-, στον αγώνα δρόμου που διανύει, κυριολεκτικά και μεταφορικά, μαζί με την ξαδέρφη και κολλητή της Skylar, προκειμένου να απαλλαγεί από το πρόβλημα. Μοναδικό τους καταφύγιο η ανεκτικότερη στο θέμα των αμβλώσεων Νέα Υόρκη. Και παρόλο που η απόσταση είναι σχετικά μικρή, η διαδρομή ως την επίτευξη του στόχου -λόγω των κινδύνων και των εμποδίων που προκύπτουν- φαίνεται τεράστια. Οι αντοχές ωστόσο των δύο κοριτσιών, η ακλόνητη αποφασιστικότητα της Autumn και η αθόρυβη αλληλεγγύη της Skylar αμβλύνουν τα εμπόδια. Το Never Rarely Sometimes Always, είναι ένα μοναδικό πορτρέτο της φιλίας τους, το δικό τους ηρωικό ταξίδι προς την ενηλικίωση.\nΣτην τρίτη μεγάλου μήκους ταινία της η Eliza Hittman, που υπογράφει και το σενάριο, παραμένει σε έναν χώρο που ηλικιακά τον γνωρίζει καλά, για να καταπιαστεί αυτή τη φορά με ένα άκρως επίκαιρο θέμα, που όμως δεν επιτρέπει να την παρασύρει. Κι ενώ οι πολέμιοι των αμβλώσεων ανά τον κόσμο διαρκώς αυξάνονται και πολιτείες των ΗΠΑ επιστρέφουν η μία μετά την άλλη σε νόμους αναχρονιστικούς, η σκηνοθέτιδα κρατάει συνειδητά απόσταση από οποιαδήποτε καταγγελτική ρητορική, κάνοντας ωστόσο ορατή τη θέση της απέναντι στο ζήτημα. Με εμφανείς τις εκλεκτικές συγγένειες με το 4 Months, 3 Weeks and 2 Days του Christian Mungiu, από τον κατακερματισμένο τίτλο ως τις βαθύτερες θεματικές αναλογίες, η ταινία της Hittman κινείται σε ένα εν πολλοίς εχθρικό αλλά λιγότερο σκαιό περιβάλλον από αυτό της Ρουμανίας του Τσαουσέσκου, αναδεικνύοντας παράλληλα και άλλες παραμέτρους . Το κινηματογραφικό της βλέμμα επικεντρώνεται κυρίως στα πρόσωπα και στη μεταξύ τους σχέση, ενώ δε λείπουν και οι λοξές ματιές στην εσωτερική αγωνία και στα τραύματα του παρελθόντος. Ένα ψυχογράφημα που στοιχειοθετείται από σιωπηλές ζωές και ίχνη αδιόρατα. Μόνο που οι σιωπές εδώ ισοδυναμούν με ηχηρές κραυγές αγωνίας. Κινούμενη με ρεαλιστική δύναμη αλλά και με μία υπνωτική ροή, με τρυφερότητα αλλά και απόλυτη εμπιστοσύνη απέναντι στις νεαρές της ηρωίδες, η Hittman μετατρέπει εντέλει - με την αισιόδοξη τελική σκηνή- το τραγούδι της εισαγωγής σε “ She’s Got the Power”.\n3ο Διεθνές Φεστιβάλ Ταινιών Χορού


Μεξικό: Νεκρή η πρώην δήμαρχος που έδινε αγώνα κατά των συμμοριών - Κόσμος | News 24/7\nΜεξικό: Νεκρή η πρώην δήμαρχος που έδινε αγώνα κατά των συμμοριών\nΔολοφονήθηκε η πρώην δήμαρχος Maria Santos Gorrostieta. Είχε μπει στο στόχαστρο των καρτέλ του Μεξικού\n26 Νοεμβρίου 2012 20:28\nΝεκρή βρέθηκε η Maria Santos Gorrostieta, πρώην δήμαρχος του Tiquicheo, που βρίσκεται δυτικά της πόλης του Μεξικού. Η Gorrostieta είχε το προσωνύμιο "η ηρωίδα του 21ου αιώνα" λόγω της μάχης που έδινε εναντίον των καρτέλ ναρκωτικών της χώρας.\nΗ 36χρονη είχε καταφέρει να επιζήσει από δύο δολοφονικές επιθέσεις εναντίον της αλλά τελικά υπέκυψε στα τραύματα μετά την τελευταία επίθεση που δέχτηκε σε δρόμο της περιοχής που ζούσε.\nΗ πρώην δήμαρχος και μητέρα τριών παιδιών, βρέθηκε μαχαιρωμένη σε δρόμο της περιοχής αν και επίσημη αιτία θανάτου ήταν σύμφωνα με την αστυνομία, χτύπημα που δέχτηκε στο κεφάλι. Τα χέρια και τα πόδια της ήταν δεμένα και η μέση και το στήθος της είχαν σημάδια από εγκαύματα, γεγονός που αποδεικνύει ότι οι δράστες, πριν τη σκοτώσουν τη βασάνισαν.\nΤο πτώμα της εντόπισαν κάτοικοι της κοινότητας του San Juan Tararameo. Η οικογένεια της άτυχης γυναίκας, είχε δηλώσει την εξαφάνιση της από τις 14 Νοεμβρίου.\nΗ πρώτη απόπειρα δολοφονίας εναντίον της έγινε τον Οκτώβριο του 2009, στο El Limone, όταν ένοπλοι πυροβόλησαν το αυτοκίνητο που οδηγούσε η ίδια και στο οποίο επέβαινε και ο σύζυγός της ο οποίος έχασε τη ζωή του.\nΗ επίθεση παραλίγο να της στοιχίσει τη ζωή, αλλά η Gorrostieta κατάφερε να κερδίσει τη μάχη και να βγει ζωντανή. Η Gorrostieta, που εξελέγη το 2008, δέχτηκε μία ακόμα επίθεση τρεις μήνες μετά.\nΤότε, ομάδα μασκοφόρων της έστησε ενέδρα και άρχισε να εξαπολύει εναντίον της πυρά. Από τις 30 σφαίρες που καρφώθηκαν στο βανάκι στο οποίο επέβαινε, τρεις τη χτύπησαν στο σώμα. Παρόλα αυτά, είχε καταφέρει και πάλι να διαφύγει τον κίνδυνο και να συνεχίσει τον αγώνα της. Μετά από τις επιθέσεις που είχε δεχτεί, είχε το θάρρος να δείξει τα τραύματα της στον φωτογραφικό φακό δηλώνοντας:\n"Ήθελα να σας δείξω τις πληγές μου και δεν ντρέπομαι για τα σημάδια που μου άφησαν. Είναι το αποτέλεσμα μιας απάνθρωπης πράξης, που στιγμάτισε τη ζωή μου και της οικογένειάς μου, αλλά δεν το βάζω κάτω".\nΑξίζει να σημειωθεί, ότι στις αρχές του Νοεμβρίου, οι αρχές της χώρας είχαν αποσύρει την προσωπική φρουρά της Gorrostieta.\nΠάνω από 50.000 άτομα έχουν σκοτωθεί στο Μεξικό κατά τη διάρκεια της "μάχης των καρτέλ". 12,903 έχουν χάσει τη ζωή τους από τον Ιανουάριο μέχρι τον Σεπτέμβριο του 2012, ανάμεσα τους πολλοί αστυνομικοί και μέλη δημοτικών συμβουλίων.\nΜεξικό: Βρήκαν νεκρούς και τάφο γεμάτο λείψανα


Σύριζα Προοδευτική Συμμαχία - Αλέξης Τσίπρας: Οι 5+1 δεσμεύσεις για την προοδευτική διακυβέρνηση\nΟι 5+1 δεσμεύσεις για την προοδευτική διακυβέρνηση\n3o ΣΥΝΕΔΡΙΟ ΣΥΡΙΖΑ ΠΡΟΟΔΕΥΤΙΚΗ ΣΥΜΜΑΧΙΑ\nΑλέξης Τσίπρας, 14/04/2022\n5+1 δεσμεύσεις που θα υλοποιηθούν από τις πρώτες μέρες της προοδευτικής κυβέρνησης\nΤο Συνέδριό μας είναι αναπόσπαστο μέρος μιας μεγάλης και δυναμικής διαδικασίας που λαμβάνει χώρα σε ολόκληρο τον πλανήτη.\nΟ κόσμος γίνεται ολοένα και πιο σκληρός.\nΟι ανισότητες διευρύνονται, οι παγκόσμιες απειλές αναδύονται ξανά μαζί με τις αλλεπάλληλες κρίσεις.\nΤόσο που καθιστούν σήμερα πιο επίκαιρο από ποτέ ένα παλιό για την ανθρωπότητα δίλημμα: «Σοσιαλισμός ή βαρβαρότητα».\nΚαι αν η απάντηση των εξελίξεων είναι η βαρβαρότητα, τότε εμείς είμαστε εδώ, μαζί με δισεκατομμύρια άλλους ανθρώπους σε ολόκληρο τον πλανήτη, για να πούμε «Όχι».\nΗ απάντηση για το μέλλον του κόσμου μας δεν είναι βαρβαρότητα. Η απάντηση είναι η δικαιοσύνη, η ισότητα, η ειρήνη, η περιβαλλοντική προστασία. Η απάντηση είναι οι άνθρωποι πάνω από τα κέρδη.\nΔε διστάσαμε να μπούμε στη φωτιά της μάχης για την υπεράσπιση της κοινωνικής πλειοψηφίας. Δε διστάσαμε ακόμη και να καούμε για την υπεράσπιση των αξιών μας. Έχοντας πάντα μία μόνο βεβαιότητα: Ότι ο κόσμος πρέπει να αλλάξει. Ότι η Ελλάδα μπορεί να αλλάξει.\nΑυτή η βεβαιότητα ήταν ο οδηγός κάθε μας απόφασης.\nΜικρής ή μεγάλης.\nΗ βεβαιότητα ότι οι ιδιοκτήτες της χώρας είναι οι πολίτες της και όχι οι ολιγάρχες της και όχι οι πολιτικοί τους εκφραστές. Οι πορφυρογέννητοι της εξουσίας.\nΑυτή είναι η βεβαιότητα ενός κόμματος που ταυτίζεται με αυτούς που εκπροσωπεί στη μεγάλη αρένα της πολιτικής. Όχι ένα κόμμα συζύγων της εξουσίας, αλλά εραστών της δικαιοσύνης.\nΈχουμε μάθει από τα λάθη μας. Όταν αναλάβαμε, πορευτήκαμε με τη δύναμη της πίστης στο δίκιο. Ο Δαυίδ απέναντι στον Γολιάθ των δανειστών και τη διαφθορά εντός της χώρας.\nΣήμερα όμως γνωρίζουμε ποιες είναι οι μάχες που μπορούμε να κερδίσουμε και πώς θα τις κερδίσουμε.\nΣτην Ελλάδα, τα τελευταία χρόνια, ζούμε τις πιο σκληρές πλευρές της νεοφιλελεύθερης αγριότητας. Χρειάστηκαν μόλις τρία χρόνια εντατικής εκμετάλλευσης, συρρίκνωσης δικαιωμάτων και εξαπάτησης, για να γίνει η Ελλάδα μια χώρα παράδεισος για την ολιγαρχία της και κόλαση για την πλειοψηφία της κοινωνίας της, που έχει βυθιστεί μέσα σε μια βαθιά ανασφάλεια και σε μια αβίωτη καθημερινότητα.\nΑυτή η Ελλάδα που μόλις βγήκε από τη χρεοκοπία, ξανανταμώνει με την κοινωνική κρίση, είναι η Ελλάδα που έχει την υπογραφή «Κυριάκος Μητσοτάκης».\nΟ κ. Μητσοτάκης δεν είναι ένας άνθρωπος που προκαλεί ατυχία.\nΕίναι ένας άνθρωπος, ένας πολιτικός, που ασπάζεται ατυχείς πολιτικές. Πολιτικές που προκαλούν καταστροφή.\nΕίναι ο πρωθυπουργός-εργολάβος που από την πρώτη στιγμή γνώριζε απολύτως ποια δουλειά και για ποιους έπρεπε να κάνει. Ποιοι τον ανέδειξαν, ποιοι τον στήριξαν, για ποιους ήρθε να κυβερνήσει.\nΚαι σήμερα, που η ακρίβεια σαρώνει εκατομμύρια νοικοκυριά, ο κ. Μητσοτάκης πέφτει θύμα των ίδιων του των επιλογών.\nΈρχεται αντιμέτωπος πια με την κοινωνική οργή.\nΚαι αυτή η οργή δεν είναι τυφλή.\nΞέρει πολύ καλά πώς να τιμωρεί πολιτικά όσους την έβαλαν στο σημάδι.\nΞέρει πώς να χρησιμοποιεί το μεγαλύτερο όπλο που με αγώνες έχει κατακτήσει: Τη Δημοκρατία.\nΚαι το ίδιο θα κάνει και τώρα, όποτε κι αν της δοθεί η ευκαιρία.\nΗ ώρα της πολιτικής αλλαγής έχει ήδη φτάσει.\nΚαι είμαι βέβαιος ότι το συνέδριό μας θα δώσει με την πολιτική αποφασιστικότητα, την ευθύνη και την κοινωνική ευαισθησία των αποφάσεών του ένα σαφές μήνυμα προς όλη την ελληνική κοινωνία: Είμαστε έτοιμοι, πιο έμπειροι, πιο ώριμοι, πιο αποφασισμένοι.\nΔεσμεύομαι ότι το πρώτο μας μέλημα θα είναι να καταργήσουμε τους νόμους της εκμετάλλευσης των πολλών από ελάχιστους.\nΤης διανομής των ιματίων του κράτους.\nΤου ρουσφετιού, των golden boys, των χορηγών και χορηγούμενων, των ευεργετούμενων με χρήματα του ελληνικού λαού.\nΚαι σήμερα, στην έναρξη του Συνεδρίου μας, σας καλώ να δεσμευτούμε ενώπιον του ελληνικού λαού που μας παρακολουθεί, όχι για δεκάδες αλλά για πέντε βασικές αλλαγές.\nΠέντε βασικές τομές άμεσα υλοποιήσιμες, τις πρώτες μέρες της προοδευτικής διακυβέρνησης, συν μια μεσοπρόθεσμη.\nΕργασία: Αύξηση κατώτατου μισθού στα 800 ευρώ και επαναφορά εργασιακών δικαιωμάτων.\nΜικρομεσαίοι - Αγρότες: Διαγραφή χρέους πανδημίας και μικροπιστώσεις.\nΘέλουμε να είμαστε και θα είμαστε η πρώτη πολιτική δύναμη και με διαφορά στην κάλπη της απλής αναλογικής, όποτε και αν ο κ. Μητσοτάκης αποφασίσει να τη στήσει.\nΘέλουμε να είμαστε και θα είμαστε κορμός και θεμέλιο μιας κυβέρνησης που μπορεί να προκύψει από την κάλπη της απλής αναλογικής.\nΑπευθύνουμε ανοιχτό κάλεσμα συμπόρευσης στους εργαζόμενους, τους αγρότες, τους μικρομεσαίους, τη νεολαία, τους ανθρώπους του πολιτισμού και του πνεύματος. Κάλεσμα συμπόρευσης και αγώνα για την απαλλαγή από το καθεστώς Μητσοτάκη.\nΑπλώνουμε το χέρι σε όλες τις προοδευτικές δυνάμεις.\nΝα ξεπεράσουμε προβλήματα του παρελθόντος που μας πλήγωσαν.\nΕμείς είμαστε βιβλίο ανοιχτό.\nΣας καλώ να ανοίξουμε χωρίς φόβο και προκαταλήψεις το κόμμα στην κοινωνία.\nΝα γίνουμε ένα κόμμα-μικρογραφία της κοινωνίας που οραματιζόμαστε.\nΝα γίνουμε η αλλαγή που οραματιζόμαστε.\nΓιατί πάλι σε εμάς έλαχε ο κλήρος να βγάλουμε τη χώρα και τον λαό από τα δύσκολα.\nΝα πάρουν τα μέλη του κόμματος τον ΣΥΡΙΖΑ - ΠΣ στα χέρια τους σήμερα, για να πάρουν την Ελλάδα στα χέρια τους αύριο.\nΚαι να αποδείξουμε ότι μπορούμε να κάνουμε πράξη το σύνθημα «η Δημοκρατία στην εξουσία».\nΓια να φέρουμε την Πολιτική αλλαγή και μια Νέα Αρχή για τον τόπο.


ΑΔΕΝΔΡΟ - ΜΟΡΦΩΤΙΚΟΣ ΠΟΛΙΤΙΣΤΙΚΟΣ ΣΥΛΛΟΓΟΣ "Η ΠΡΟΟΔΟΣ" Macedonia Greece: Παραδοσιακά επαγγέλματα ~ Καρεκλάς\nΠριν εμφανιστούν οι πλαστικές πολυθρόνες και οι καρέκλες από ξύλο, οι άνθρωποι χρησιμοποιούσαν ψάθινες.\nΑπ' την πολλή χρήση, όμως, τρυπούσαν εύκολα, επειδή η βάση τους ήταν φτιαγμένη από χόρτο. Όποια, λοιπόν, χαλούσε, την έβαζαν στην άκρη και περίμεναν τον καρεκλά να την επιδιορθώσει:\nΟ καρεκλάς ήταν τεχνίτης που επιδιόρθωνε καρέκλες, πλέκοντας τη βάση του ξύλινου πλαισίου. Για το πλέξιμο της χρησιμοποιούσε ένα ειδικό χόρτο, που σε πολλά μέρη το ονόμαζαν «πανιά». Το χόρτο αυτό το μάζευε ο καρεκλάς το καλοκαίρι μέσα από τα ποτάμια και τους βάλτους και το έβαζε στον ήλιο να στεγνώσει. Έπειτα το έκανε δεμάτια, το τύλιγε γύρω από τον ώμο του κι έπαιρνε τις γειτονιές και τα χωριά με τα πόδια. Είχε μαζί του κι έναν τορβά (=σακίδιο) με τα απαραίτητα εργαλεία μέσα: σύρμα, τανάλια, σφυρί, μαχαίρι (τσεκμές) κλπ. Αντηχούσαν οι δρόμοι απ' την τσιριχτή φωνή του: «Καρεκλαααάς! Καρέκλες διορθώνω. Ο καρεκλαααάς!».\nΆκουγαν οι νοικοκυραίοι που είχαν χαλασμένες καρέκλες, έβγαιναν και τον φώναζαν. Καθόταν αυτός στην αυλή του σπιτιού ή στο πεζούλι του δρόμου κι άρχιζε με επιδεξιότητα να επιδιορθώνει την καρέκλα. Πρώτα έκοβε το κατεστραμμένο κομμάτι της βάσης. Έπειτα έβρεχε το χόρτο, για να μαλακώσει και να δουλεύεται ευκολότερα. Ξεκινούσε το πλέξιμο απ' τις άκρες και τελείωνε στο κέντρο. Τα χέρια του δούλευαν με μαεστρία. Έπιανε πολλές φορές κι έναν παραπονιάρικο σκοπό μέχρι να τελειώσει τη δουλειά. Θαύμαζαν οι νοικοκυρές, του 'φτιαχναν κι έναν καφέ και του τον πρόσφεραν μαζί με κρύο νερό απ' το πηγάδι. Όταν τέλειωνε το πλέξιμο, έκοβε με τον τσεκμέ τις άκρες του χόρτου που προεξείχαν. Έπειτα έβαζε την «παλιά» (την γεροντότερη του σπιτιού) να καθήσει με το εγγονάκι, για να δει αν «κρατάει» η καρέκλα. Πληρωνόταν μετά για τον κόπο του και συνέχιζε το δρόμο του.\nΠολλή δουλειά είχε τότε ο καρεκλάς με τα καφενεία. Εκεί υπήρχαν πολλές καρέκλες που από την καθημερινή χρήση χαλούσαν γρήγορα. Τις μάζευε αυτές σε μια γωνιά ο καφετζής κι όταν περνούσε ο καρεκλάς κάνανε τη συμφωνία και από το πρωί ίσαμε το μεσημέρι τις τελείωνε.\nΑν ήταν μερακλής ο καφετζής, έβαφε με διάφορα χρώματα τα χόρτα και η καρέκλα γινόταν αριστούργημα. Αργότερα το χόρτο αντικαταστάθηκε από χρωματιστά κορδόνια κι έπειτα οι καρέκλες βιομηχανοποιήθηκαν.\nΜόνο σε κάποια παραδοσιακά καφενεία θα βρούμε σήμερα ψάθινες καρέκλες. Ίσως γι' αυτό να 'χουν απομείνει κάποιοι καρεκλάδες ακόμη, τσιγγάνοι σχεδόν όλοι. Σε λίγα χρόνια, θα χαθούν κι αυτοί.\nΠηγή: Παραδοσιακά επαγγέλματα (Εκδόσεις Μαλλιάρης) Ψάχνοντας φωτογραφίες στο διαδίκτυο για να εμπλουτίσω την ανάρτηση, έπεσα σε ένα πολύ καλό παρόμοιο άρθρο. Δείτε το εδώ. Περισσότερα παραδοσιακά επαγγέλματα στην κατηγορία "Παράδοση".\nΚαθαρά Δευτέρα 2013 ~ Τα Κούλουμα στο Άδενδρο\n7ο Αντάμωμα παιδικών χορευτικών συγκροτημάτων Μακε...\n16ο Φεστιβάλ Παιδικών Χορευτικών στον Εύοσμο


Daniel Lommel : «Οι άνθρωποι τρώνε με τέχνη, με δημιουργία, με ταξίδια, με μια παράσταση...» | Μουσική\nDaniel Lommel : «Οι άνθρωποι τρώνε με τέχνη, με δημιουργία, με ταξίδια, με μια παράσταση…»\n15 Ιανουαρίου 2017 , Από: Χαρούλα Μαρή\nΠαγκοσμίου φήμης χορευτής και πλέον δάσκαλος μπαλέτου ο Daniel Lommel. Γεννήθηκε στη Μονμάρτη το 1943 και μεγάλωσε στη Λιέγη. Αργότερα η οικογένειά του εγκαταστάθηκε στο Παρίσι ενώ παράλληλα γνώρισε μέσω των σπουδών του πολλούς καλλιτεχνικούς τομείς, όπως το θέατρο, τον χορό και τη μουσική. Όπως τόνισε και ο ίδιος παρόλα αυτά στην ομιλία του «Lifelong Learning Sessions», αυτό που τον ενδιέφερε είναι η νέα γενιά και όχι εκείνος και το παρελθόν του. Τα λόγια του θα σας ταξιδέψουν …\n«Τώρα αρχίζουμε τον εικοστό αιώνα…\nΕμένα αυτό που με ενδιαφέρει είναι πως περνάμε από τον ένα αιώνα στον άλλο και εσείς η νεολαία έχετε την χειρότερη περίοδο του αιώνα, που είναι τα δέκα προηγούμενα έτη του 20ου αιώνα και τα 20 πρώτα αυτού. Ο κάθε αιώνας σημαδεύεται με έναν μεγάλο πόλεμο, όπως τώρα στην Συρία είναι κάτι το οποίο δεν μπορούμε να αγνοήσουμε καθώς είναι μέρος της καθημερινή μας ζωής, με πρόσφυγες, με διαφορετικά πράγματα να συμβαίνουν γύρω μας κλπ. Τελικά μπαίνουμε σε έναν αιώνα που όλοι λένε πως θέλουνε ειρήνη, μα ο τωρινός πόλεμος είναι ο χειρότερος όλων των εποχών.\nΚαλά οι σταυροφορίες είχανε σπαθιά τότε μπορεί να γυρίζανε με ένα πόδι κουτσό – αλλά σήμερα δεν γυρίζει κανείς… Τώρα με μια βόμβα τελειώνουμε μια περιοχή καταστρέφουν κουλτούρες και το χειρότερο απ όλα καταστρέφουν ανθρώπους που δεν έχουν ακόμα πει αυτά που θέλουν να πουν. Αυτό είναι ένα πρόβλημα του καθένα από μας και ειδικά εσείς που η ζωή σας που ανθίζει, θέλετε να κάνετε πράγματα πολύ σημαντικά, έχετε ένα πάθος. Είσαστε η πρώτη δύναμη παγκόσμια. Εγώ είμαι πάππους, με τρέφεται… Αυτά θέλω να έχω σαν βάση στην συζήτησή μας.\nΤι είσαστε εσείς, όχι τι ήμουνα εγώ, εγώ πεθαίνω… Μπορώ να σας απαντήσω μερικά πράγματα που έκανα εγώ, πως τα έκανα κλπ. Αλλά μην αφήνετε κανείς να σας πειράζει, είσαστε η δύναμη μας, είσαστε αυτοί που θα αποφασίσουν αύριο τι είναι αυτό που θα χαρακτηρίσει τον επόμενο αιώνα. Οι άνθρωποι τρώνε με τέχνη, με δημιουργία, με ταξίδια, με μια παράσταση ας ήταν καλή, κακή, αισχρή, θα μπει στην συζήτηση και η συζήτηση είναι που μας κάνει περισσότερο ανθρώπους κάθε μέρα. Και με βία, με πανό, με φωνές ότι έχετε στα χέρια σας. Μην ξεχνάτε πως ο καλύτερος τρόπος δράσης είναι να σπουδάζετε τον εαυτό σας. Μην χάνετε χρόνο στην κρητική. Απαντήστε με μια δράση που σας αντιπροσωπεύει.\nΝα βλέπετε την σύνθεση που έχουν όλες οι τέχνες μεταξύ τους. Τι μπορείτε να φτιάξετε; Μία παράσταση, μία ταινία, η σύνθεση ενός κομματιού χρειάζεται ορχήστρα, μηχανήματα, ο χορογράφος χρειάζεται χορευτές, ο σκηνοθέτης ηθοποιούς, φώτα, σκηνή, κουστούμια – ή όχι. Γιατί αυτά είναι τις μόδας. Η μόδα ξεκίνησε με τα ρούχα να είναι κάτω από τον αστράγαλο και τώρα έχουν εξαφανιστεί. Αλλά γιατί όχι; Μας δίνει καινούριο τρόπο σκέψης, καινούριο τρόπο κίνησης. Όλα αυτά όπως η εξέλιξη προς την tutu, απελευθερώθηκαν από την μόδα.\nΥπάρχουν σε κάθε άνθρωπο δυο όψεις, ο ένας που αρρωσταίνει με την φαντασία του και ο άλλος που βαραίνει με τις σκέψεις του, αυτές είναι προσωπικές αντιδράσεις. Δεν ξέρουμε αλλά πρέπει να είμαστε πάρα πολύ προσεκτικοί και να θέτουμε πάντοτε το ερώτημα: εγώ; Τι κάνω τώρα; Διότι τώρα είναι το πιο σημαντικό βήμα, γιατί μπορεί αύριο να έχουμε πεθάνει. Κάθε μέρα στην ζωή μας, έλεγε η μητέρα μου είναι η τελευταία και ξέρετε, έτσι θα δείτε τον κόσμο με άλλο μάτι. Δηλαδή θα βλέπετε και ότι μερικά πράγματα, άστα… Ο καθένας από μας δεν πρέπει να κάνει μια μπάλα με γενικά πράγματα με αυτά που συμβαίνουν, μην απορρίπτετε πράγματα. Είμαστε τριάντα προσωπικότητες εδώ μέσα, τριάντα άνθρωποι που έχουν κάτι να πούνε, αρκεί να ψάξετε μέσα σας. Το ξέρω είναι πάρα πολύ δύσκολο… Πολλές φορές πρέπει να τα κρύβουμε, να λέμε «Πάλι ο εαυτός λέει το ίδιο;» όλα είναι μες το πρόγραμμα. Ανάμεσα σ’ αυτά έχετε μία μικρή φωνή μέσα σας που ξέρει να σας καθοδηγήσει.\nΗ άνθηση της τέχνης αρχίζει στο πάτωμα, στο πάτωμα βλέπουμε το φως. Εγώ βλέπω να γίνονται φοβερά πράγματα, δεν έχει σημασία αν είναι καλά ή κακά. Είναι ο καθένας και ειδικά εδώ στην Ελλάδα προσπαθεί να βρει ένα τρόπο να πει κάτι και αυτό είναι πάρα πολύ σημαντικό…».\nΕπέλεξε να είναι στη Θεσσαλονίκη για το παρελθόν της, γιατί πρεσβεύει τον Νότο με τον Βορρά, γιατί οι άνθρωποι έχουν άλλο τρόπο σκέψης, γιατί έχει μία ειδική αγάπη για αυτήν. «Οι άνθρωποι της έχουν μία εσωτερική ομορφιά», είπε. Είναι μία πόλη που μπορούμε να απομονώνουμε τον εαυτό μας και να δημιουργούμε. «Είσαστε τυχεροί».\nΗ ομιλία σε σεμινάριο στη Θεσσαλονίκη κράτησε περίπου δύο ώρες. Είναι σχεδόν αδύνατο να σας μεταφέρω την συναισθηματική φόρτιση που όλοι μας νιώσαμε σ’ εκείνο το δωμάτιο. Συγκινήθηκα με τα λόγια του, που κατάφεραν να με κάνουν να νιώσω πραγματικά, τη «δύναμη» της χώρας, της τέχνης και του 21ου αιώνα. Ο κ.Lommel είναι ένας εξαιρετικός άνθρωπος, με χιούμορ που μιλάει από την καρδιά του και απευθύνεται άμεσα στη ψυχή των ανθρώπων γύρω του.


Διάσημες μαμάδες μάς παρουσιάζουν το ξεχωριστό στιλ εγκυμοσύνης τους - Eimaimama.gr\nΔιάσημες μαμάδες μάς παρουσιάζουν το ξεχωριστό στιλ εγκυμοσύνης τους\nΟι γυναίκες εξελίσσουν το στιλ τους χρόνο με το χρόνο. Έχετε πιάσει τον εαυτό σας ποτέ να κοιτάζει παλιές φωτογραφίες και να θαυμάζει ή και να γελάει με τα ρούχα που είχατε επιλέξει να φορέσετε τότε; Αλήθεια, τι φορούσατε στην εγκυμοσύνη; Οι παρακάτω διάσημες μαμάδες από το παρελθόν μέχρι και σήμερα μάς παρουσιάζουν το δικό τους στιλ εγκυμοσύνης:\nΗ σταρ του κινηματογράφου που παντρεύτηκε τον Πρίγκιπα Ρενιέ του Μονακό και έγινε πριγκίπισσα, σε μία φωτογραφία στους 4 μήνες της εγκυμοσύνης της στην κόρη της Καρολίνα.\nΗ Jackie επτά μηνών με το σύζυγό της John F. Kennedy Jr. και την κόρη τους Καρολίνα.\nDiana Ross, 1972\nΗ διάσημη τραγουδίστρια έγκυος στην κόρη της Tracee Ellis Ross.\nYoko Ono, 1975\nΗ Yoko Ono έγκυος στον γιο της Sean Lennon.\nΑπολαμβάνοντας έναν αγώνα πόλο έγκυος στον πρίγκιπα Harry, η Diana φοράει ένα φουξ φόρεμα με ασορτί αξεσουάρ και μια άνετη oversized ζακέτα.\nΗ Demi με τον τότε σύζυγό της Bruce Willis στην πρεμιέρα μίας ταινίας, πανευτυχείς για την κόρη τους Scout που περιμένουν να γίνει το νέο μέλος στην οικογένειά τους.\nCindy Crawford, 1999\nΈγκυος στην κόρη της Presley, η Cindy ποζάρει με τον σύζυγό της Rande Gerber σε μία δεξίωση στο Λος Άντζελες, φορώντας μία ασημί τουαλέτα.\nΤο σουπερμόντελ Iman με τον τραγουδιστή σύζυγό της David Bowie στα εγκαίνια ενός θεατρικού στο Broadway, έγκυος με την κόρη τους Alexandria, η οποία είναι σήμερα 13 ετών.\nΗ SJP στην πρεμιέρα του πέμπτου κύκλου της πολυαγαπημένης σειράς Sex and the City, με ένα αμπίρ φόρεμα Narciso Rodriguez.\nΈνα από τα πιο διάσημα μοντέλα των τελευταίων χρόνων στο Σεν Τροπέ, λίγο πριν γεννήσει την κόρη της Lila Grace.\nΣτο φεστιβάλ του Βερολίνου, η Cate περπάτησε στο κόκκινο χαλί ενώ ήταν έγκυος στον γιο της Roman.\nΗ τραγουδίστρια των No Doubt εντυπωσιάζει στα Grammy μαζί με τον άντρα της Gavin Rossdale. Οι δύο τους περίμεναν τότε τον ερχομό του γιου τους Kingston.\nMiranda Kerr, 2010\nΤο μοντέλο ήταν πέντε μηνών έγκυος όταν περπάτησε στην πασαρέλα του οίκου Balenciaga, ενώ ο σύζυγός της Orlando Bloom τη θαύμαζε από την πρώτη σειρά.\nΗ νέα βασίλισσα της ποπ εντυπωσίασε τους πάντες στα βραβεία του MTV με αυτό το φόρεμα Lanvin που αφήνει ακάλυπτο τον ένα της ώμο.\nΜε μία τουαλέτα Azzaro και λουσμένη σε κοσμήματα αξίας $2 εκατομμυρίων από τα Tiffany jewels) η Natalie Portman κερδίζει το βραβείο καλύτερης γυναικείας ερμηνείας για το Black Swan, στην 17η τελετή του Screen Actor’s Guild.\nSienna Miller, 2012\nH Sienna δείχνει πώς να ντύνεστε πανέμορφα και casual με μία ριγέ μπλούζα.\nΕσείς ποια ξεχωρίσατε;\nδιάσημες μαμάδες μόδα ρούχα στιλ\nΆνοιξαν οι αιτήσεις για τα δωρεάν φροντιστήρια στα Γυμνάσια\nΦανταστικοί φίλοι και προσωπικοί διάλογοι – μήπως είναι για καλό;\nΟ μαθητής που ξεπέρασε το τραύλισμά του χάρη στο King’s Speech\nΜουσική Βιβλιοθήκη «Λίλιαν Βουδούρη» του Συλλόγου Οι Φίλοι της Μουσικής στο Μέγαρο Μουσικής Αθηνών Μουσικά εκπαιδευτικά προγράμματα για παιδιά με νέες τεχνολογίες Μάρτιος – Απρίλιος 2019\nΝατάσα Μάιος 07, 22:14\nGrace Kelly, Cate Blanchett και Natalie Portman θεές!!\nΑναστασία Μάιος 06, 08:51\nΚαλα ολες αυτες τι μωρα γενανε ρε παιδι μου Playmobil? Που χωρανε σε αυτες τις τοσες δα κοιλιτσες? Μόνο εγω ειχα μια κοιλουμπα λες και ειχα καταπιει καρπουζι ολοκληρο προσωπο φαντασμα απο τη ναυτία και αστραγαλους αλα ανθρωπακι της Michelen?


Αλ. Τσίπρας: Η διαπραγμάτευση συνεχίζεται, θα συνεχιστεί και τη Δευτέρα | naftemporiki.gr\nΠέμπτη, 02 Ιουλίου 2015 20:52\nΟ Πρωθυπουργός (φωτ. αρχείου) τόνισε ότι «βεβαίως μένουμε Ευρώπη», αλλά με καλύτερους όρους.\nΔιάψευση από το υπ. Εσωτερικών για τα περί απαγόρευσης μετάδοσης των αποτελεσμάτων του δημοψηφίσματος από τις περιφέρειες 02/07/2015 20:31\nBαλς: Ενιαία η στάση Γαλλίας – Γερμανίας για την Ελλάδα 02/07/2015 20:28\nΜοσκοβισί: Η θέση της Ελλάδας είναι στην Ευρωζώνη και πουθενά αλλού 02/07/2015 20:10\nΤο δημοψήφισμα έχει αργήσει πέντε χρόνια επεσήμανε ο Πρωθυπουργός Αλέξης Τσίπρας μιλώντας στον τηλεοπτικό σταθμό ΑΝΤ1, ενώ τόνισε ότι ο ελληνικός λαός γνωρίζει για το τι καλείται να ψηφίσει και αυτό είναι το «ναι» ή το «όχι» σε μία βιώσιμη λύση. Επιπλέον απέρριψε ότι το «όχι» σημαίνει ρήξη με την Ευρώπη.\nΌπως ανέφερε ο κ. Τσίπρας, ο ελληνικός λαός ζητεί να δει το μέλλον με αισιοδοξία. Ο Πρωθυπουργός τόνισε ότι «βεβαίως μένουμε Ευρώπη, αλλά θέλουμε να ζήσουμε στην Ευρώπη να προκόψουμε στην Ευρώπη» με καλύτερους όρους. Παράλληλα σημείωσε ότι ο ελληνικός λαός καλείται να απαντήσει με ένα ναι ή με ένα όχι σε μία βιώσιμη λύση.\n«Το όχι σε μία μη βιώσιμη συμφωνία δεν σημαίνει ρήξη με την Ευρώπη, αλλά ισχυρή πίεση στην Ευρώπη για μία καλύτερη λύση και επιστροφή της Ε.Ε. στις αξίες της» σημείωσε και υπογράμμισε ότι «από την πρώτη στιγμή εδώ και πέντε μήνες έχω κάνει ό,τι είναι ανθρωπίνως δυνατό όχι μόνο για να διεκδικήσουμε μία συμφωνία αλλά μία συμφωνία που θα δίνει διέξοδο».\nαναγκαία αναδιάρθρωση χρέους. Να δώσουμε μηνύματα στους επενδυτές και αγορές ότι η συζήτηση περί Grexit τελείωσε.\nΌπως τόνισε ο Πρωθυπουργός, στο πλαίσιο του σεβασμού στους κανόνες της Ε.Ε. ο ίδιος έκανε πολλά βήματα πίσω, αποδεχόμενος αρκετά μέτρα λιτότητας, αλλά βάζοντας τη λογική της κυβέρνησης, για μεταφορά των βαρών. Επιπλέον, έκανε λόγο για τελεσίγραφο που κλήθηκε η κυβέρνηση να απαντήσει εντός 48 ωρών. «Τα τελεσίγραφα αυτά ή τα αποδέχεται κανείς ή βρίσκει διέξοδο στη δημοκρατία», είπε.\nΑναφερόμενος στη λαϊκή εντολή που πήρε, τόνισε ότι ήταν εντολή για διαπραγμάτευση, ενώ επεσήμανε ότι εξάντλησε τις ανθρώπινες αντοχές, αλλά και τις αντοχές της κοινωνίας και γι’ αυτό και προκήρυξε το δημοψήφισμα. Ερωτηθείς για δήλωση που φέρεται να έκανε ο πρόεδρος της Κομισιόν Ζαν Κλοντ Γιούνκερ, περί διαφορών στις προτάσεις ύψους μόλις 60 εκατ. ευρώ, ο Πρωθυπουργός τόνισε ότι δεν θέλει να σχολιάσει.\n«Εμείς δεν δεχόμαστε ότι πρέπει να κόψουμε το ΕΚΑΣ», είπε και επανέλαβε ότι η κυβέρνηση δεν δέχτηκε ότι μέτρα όπως η αύξηση του ΦΠΑ στα νησιά και στην εστίαση είναι προς όφελος της οικονομίας και της κοινωνίας. Ο κ. Τσίπρας αναγνώρισε ότι οι διαφορές δεν είναι μεγάλες στο κομμάτι των δημοσιονομικών. Είπε ότι οι διαφορές είναι «ουσιαστικές» και έθεσε το θέμα της χρηματοδότησης και του χρέους.\n«Όλα είναι ανοιχτά η διαπραγμάτευση συνεχίζεται θα συνεχιστεί και την Δευτέρα» είπε ο κ. Τσίπρας. «Συζητάμε για το μέλλον μιας χώρας και το μέλλον της Ευρώπης δεν έχει νόημα να συζητούμε με επικοινωνιακά τρικ. Το τελεσίγραφο θα μπορούσε να αλλάξει αλλά υπήρξε» πρόσθεσε. Αναφερόμενος στην έκθεση του ΔΝΤ, τόνισε ότι το Ταμείο δεν είπε τα ίδια κατά τη διάρκεια της διαπραγμάτευσης και έκανε λόγο για διαφορετικές γνώμες και σκοπιμότητες ανάμεσα στους τρεις θεσμούς, αλλά και τις υπόλοιπες 18 χώρες της Ευρωζώνης.\n«Ούτε μία στιγμή δεν σκέφτηκα να κάνω κι εγώ αυτά που έκαναν οι προηγούμενοι Πρωθυπουργοί» είπε ο κ. Τσίπρας και συμπλήρωσε ότι «δεν πήραμε αυτό που διεκδικούσαμε». «Η μόνη δυνατότητα να διεκδικήσουμε περισσότερα και πιο αποφασιστικά είναι να μιλήσει ο ίδιος ο λαός» υπογράμμισε ο Πρωθυπουργός και έκανε λόγο για πρόγραμμα μέτρων που προτείνουν η θεσμοί και το οποίο θα φέρει νέα ύφεση, που δεν εξασφαλίζει το χρηματοδοτικό, αλλά ούτε και το αν θα έρθουν επενδυτές στην Ελλάδα.\nΣύμφωνα με τον κ. Τσίπρα, ήδη πριν πάει ο λαός στην κάλπη υπάρχουν αντιδράσεις θετικές, με το χρέος και το χρηματοδοτικό ζήτημα να μπαίνουν στο τραπέζι. Επανέλαβε ότι μόλις ανακοινώθηκε το δημοψήφισμα υπήρξε θετική αντίδραση. «Το δημοψήφισμα και το ισχυρό 'όχι' είναι η συνέχεια της διαπραγμάτευσης με καλύτερους όρους», συμπλήρωσε.\nΚληθείς να σχολιάσει τις ουρές των συνταξιούχων στα ΑΤΜ των τραπεζών ανέφερε ότι είναι «εικόνες ντροπής για την Ευρώπη και τη χώρα». Απέδωσε την ευθύνη στην ΕΚΤ που διέκοψε τη ρευστότητα «διότι το Eurogroup απέρριψε αίτημα ολιγοήμερης παράτασης». Διερωτήθηκε για το γεγονός ότι δεν δόθηκε παράταση ενώ «εδόθη παράταση για δύο μήνες για να κάνουμε εκλογές».\nΜάλιστα χαρακτήρισε «εκδικητική» την αντίδραση αυτή των υπουργών Οικονομικών γιατί όπως είπε ο κ. Τσίπρας «δεν θέλησαν να δώσουν τη δυνατότητα στην ελληνική κυβέρνηση αλλά εδώ πρόκειται για τη δημοκρατία, χωρίς παρεμβάσεις». «Γίνεται όργιο παρεμβάσεων και κατατρομοκράτησης του ελληνικού λαού προκειμένου να βγει το επιθυμητό αποτέλεσμα» ανέφερε.\nΥπογράμμισε ότι «οι Ευρωπαίοι μας κατέθεσαν μία πρόταση – τελεσίγραφο». «Στόχος της αέναης με δική τους ευθύνη διαπραγμάτευση ήταν να προσχωρήσουμε στις δικές τους θέσεις παρά την λαϊκή ετυμηγορία. Ποιος ο λόγος να κάνουμε εκλογές έτσι;», διερωτήθηκε.\n«Γιατί δόθηκε παράταση για να κάνουμε εκλογές και όχι για το δημοψήφισμα;» αναρωτήθηκε ο κ. Τσίπρας και εκτίμησε ότι οι υπουργοί Οικονομικών δεν θέλησαν να δώσουν τη δυνατότητα στην ελληνική κυβέρνηση και το λαό να προσφύγει σε μία δημοκρατική διαδικασία χωρίς παρεμβάσεις. «Αυτή η προσπάθεια που κάνουμε τους τελευταίους μήνες έχει μία παρακαταθήκη στην Ελλάδα και σε όλο τον κόσμο» είπε και τόνισε ότι πρόκειται για μία αναμέτρηση Δαβίδ εναντίον Γολιάθ, όπου είναι προφανές ότι η Ελλάδα έχει δίκιο.\n«Δεν υπάρχει αμφιβολία ότι η απόφαση της ΕΚΤ να παγώσει τη ρευστότητα είναι μία απόφαση που δημιουργεί σημαντικά προβλήματα στην οικονομία, τα οποία, πιστεύω, δεν θα διαρκέσουν πολύ», είπε ο κ. Τσίπρας και χαρακτήρισε σημαντικότερο το να βρεθεί μία βιώσιμη λύση. «Εμείς δεν κάνουμε κάποιο παιχνίδι, διεκδικούμε η χώρα να αναπνεύσει» είπε ο κ. Τσίπρας και επανέλαβε ότι οι υπουργοί Οικονομικών της Ευρωζώνης λειτούργησαν «εκδικητικά».\nΑναφερόμενος στην τραπεζική αργία τόνισε ότι δεν είναι ευχάριστη, ενώ μίλησε και για την Κύπρο, λέγοντας ότι πρόκειται για μία διαφορετική περίπτωση, με τις ελληνικές τράπεζες να έχουν εχέγγυα. «Δεν υπάρχει κανένας φόβος γιατί οι τράπεζες είναι κεφαλαιακά επαρκείς και γιατί σύντομα θα υπάρξει συμφωνία» επανέλαβε ο κ. Τσίπρας και έκανε λόγο για διεργασίες στη διαπραγμάτευση ακόμα και μετά την προκήρυξη του δημοψηφίσματος.\nΟ Πρωθυπουργός εξέφρασε τη βεβαιότητα ότι το δημοψήφισμα είναι η τελευταία στάση πριν τη συμφωνία. «Είτε θα είναι μη βιώσιμη είτε θα είναι μία συμφωνία που θα δίνει προοπτική. Όσο ισχυρότερο το όχι τόσο πιο καλά θα μπορέσουμε να διαπραγματευτούμε», σημείωσε. Επανέλαβε ότι «δεν είναι επιλογή μας η έξοδος. Όσο μεγαλύτερο το 'όχι' τόσο καλύτερη η διαπραγματευτική θέση».\nΑναφορικά με τα περί πραγματικής σημασίας του δημοψηφίσματος ξεκαθάρισε ότι «το ερώτημα το αποφασίζει κυρίαρχα η Βουλή και είναι αν ο ελληνικός λαός εγκρίνει την πρόταση των εταίρων». «Φτάσαμε στο τέλος αυτής της διαπραγμάτευση και τη σφραγίδα σε αυτή τη διαπραγμάτευση θα τη βάλει ο ελληνικός λαός» συμπλήρωσε.\n«Πιστεύω ότι το ηχηρό όχι θα προκαλέσει σεισμό σε όλη την Ευρώπη και θα δώσει τη δυνατότητα να συνάψουμε μία συμφωνία με καλύτερους όρους. Το ζήτημα δεν είναι αν μένουμε στην Ευρώπη, είναι αν ζούμε στην Ευρώπη», είπε ο Πρωθυπουργός και καταλόγισε στους δανειστές ότι θέτουν ψευδεπίγραφα διλήμματα, τονίζοντας ότι ο ελληνικός λαός δεν θα ξεγελαστεί.\n«Όλο το παλιό πολιτικό σύστημα είναι απέναντί μας» είπε ο κ. Τσίπρας και διερωτήθηκε αν οι πρώην πρωθυπουργοί έχουν ή όχι ευθύνη. «Ποιος έφτιαξε τα ελλείμματα;», αναρωτήθηκε και πρόσθεσε ότι κατά την εκτίμησή του δεν είναι τυχαίο που «το παλιό πολιτικό σύστημα στέκεται απέναντι στην κυβέρνηση».\n«Θέλουμε να μείνουμε στο ευρωπαϊκό πλαίσιο, αλλά θέλουμε μία βιώσιμη συμφωνία. Θέλουμε να είμαστε ισότιμοι εταίροι, όχι φτωχοί συγγενείς», είπε ο Πρωθυπουργός. «Οι πολιτικοί μας αντίπαλοι δεν μπορούν να πείσουν τον ελληνικό λαό ότι δεν δημιούργησαν εκείνοι τα ελλείμματα» ανέφερε και ξεκαθάρισε ότι δεν υπάρχουν μαγικές λύσεις.\nΜε το «ναι» θα παραμείνω θεσμικός εγγυητής της εφαρμογής του Συντάγματος\nΟ κ. Τσίπρας επανέλαβε την προεκλογική του δέσμευση ότι «δεν θα πω ψέματα». «Λέω ότι μέχρι εδώ έφτασα μέχρι εδώ μπορούσα» ανέφερε. «Και ζητώ δύναμη για να συνεχίσω», πρόσθεσε. Σε περίπτωση που επικρατήσει το 'ναι' θα έχουμε μία συμφωνία που δεν θα δώσει διέξοδο, εκτίμησε και πρόσθεσε ότι «θα φορτώσει μέτρα χωρίς ανάπτυξη διότι δεν υπάρχει αναδιάρθρωση του χρέους. Θα κληθούμε να μιλάμε πάλι για νέο πρόγραμμα σε πέντε μήνες».\n«Πραξικοπήματα είναι να λέμε άλλα στον λαό, να κάνουμε άλλα και να βάζουμε δοτές κυβερνήσεις να τα εφαρμόσουν» υπογράμμισε ο Πρωθυπουργός. «Πέντε χρόνια τώρα κάνουμε ό,τι θέλουν οι εταίροι» υποστήριξε και αναφέρθηκε στις επιπτώσεις της κρίσης και χαρακτήρισε ψύχραιμο και ώριμο τον λαό.Παράλληλα, έκανε λόγο για άνιση προβολή των συγκεντρώσεων του «ναι» και του «όχι» από τoυς τηλεοπτικούς σταθμούς και ζήτησε να υπάρχει ίση μεταχείριση.\n«Το τελευταίο που πρέπει να γίνει είναι να υπάρξει διχασμός»\n«Το τελευταίο που πρέπει να γίνει είναι να υπάρξει διχασμός» ξεκαθάρισε ο κ. Τσίπρας και εκτίμησε ότι την επόμενη μέρα, «είτε ψηφίσαμε ναι είτε όχι, είμαστε στην ίδια πλευρά». «Οι πολίτες πρέπει ελεύθερα να αφεθούν να αποφασίσουν συμπλήρωσε» και έκανε λόγο και πάλι για σκληρό χρηματοδοτικό εκβιασμό.\n«Η μία επιλογή ήταν να μην πρωτοτυπήσω και να αποδεχθώ την πρόταση των θεσμών, η δεύτερη να πάω σε τυφλή ρήξη, η τρίτη να δυναμώσω την προσπάθεια να βρεθεί μία καλύτερη συμφωνία μέσα από μία δημοκρατική διέξοδο. Δεν υπάρχουν στη δημοκρατία αδιέξοδα» σημείωσε ο κ. Τσίπρας.\nΚλείνοντας διαβεβαίωσε τους πολίτες ότι δεν θα τους πει ψέματα και ότι θα κάνει ό,τι περνάει από το χέρι του για να περάσει αυτή η «περιπέτεια» με το καλύτερο δυνατό αποτέλεσμα.


google-site-verification: google7200dc4e561bfa3b.html ΝΕΟ Moisture Surge™ Hydrating Supercharged Concentrate\nΝΕΟ Moisture Surge™ Hydrating Supercharged Concentrate\nΞεδιψάστε την επιδερμίδα σας με το ΝΕΟ Moisture Surge™ Hydrating Supercharged Concentrate\nΤο Supercharged Concentrate παρέχει πλούσια ενυδάτωση και βοηθά στην αύξηση της υγρασίας της επιδερμίδας με άμεση ενίσχυση κατά 179% που διατηρείται για 24 ώρες στο 65%. Αποκτήστε την έντονη ενυδάτωση μιας πλούσιας ενυδάτωσης, με μια εθιστικά ανάλαφρη υφή σε μορφή water-gel που χαρίζει άμεσα την αίσθηση πιο απαλής, λείας και πιο «γεμάτης» επιδερμίδας.\nΤα μόρια που δεσμεύουν το νερό κλειδώνουν την ενυδάτωση και ενισχύουν την υδατική ασπίδα της επιδερμίδας ώστε να αντιστέκεται καλύτερα στις επιθέσεις από περιβαλλοντικούς παράγοντες, καθυστερώντας τα σημάδια της γήρανσης.\nΕξωτερικοί παράγοντες, όπως η ρύπανση και η έκθεση στην υπεριώδη ακτινοβολία έχουν ως αποτέλεσμα, η αφυδάτωση, να μην αποτελεί πλέον μόνο εποχικό πρόβλημα. Αυτοί οι παράγοντες μπορούν να επιταχύνουν την αφυδάτωση της επιδερμίδας, γεγονός που προκαλεί απώλεια της ανθεκτικότητας της επιδερμίδας κάνοντάς τη πιο λεπτή και ευάλωτη στη φθορά. Χάρη στην Τεχνολογία Liquid-Sphere™ που περιέχεται στη σύνθεση, το ΝΕΟ Clinique Moisture Surge™ Hydrating Supercharged Concentrate είναι το υπερ-ενισχυμένο νερό που χρειάζεται η διψασμένη επιδερμίδα, που βοηθά στο σπάσιμο του κύκλου της αφυδάτωσης και του περιβαλλοντικού στρες που μπορεί να οδηγήσει σε πρόωρη γήρανση.\nΗ Τεχνολογία Liquid-Sphere™ Technology είναι μια διπλή καινοτομία που συνδυάζει:\n⦁ Ενθυλακωμένα σφαιρίδια βιταμίνης Ε και C, που εκρήγνυνται αμέσως μετά την εφαρμογή απελευθερώνοντας ισχυρά αντιοξειδωτικά, που προστατεύουν από τις οξειδωτικές βλάβες και ελεύθερες ρίζες.\n⦁ Σύμπλοκο πολυμερών μαγνητίζει την υγρασία, σφραγίζει την ενυδάτωση και συμβάλλει στην ενίσχυση της υγρασίας της επιδερμίδας.\nΔεν είναι ίδιες όλες οι ενυδατικές κρέμες. Για υγιή, επιδερμίδα που ακτινοβολεί - ενισχύστε τη δική σας. Εφαρμόστε το ΝΕΟ Clinique Moisture Surge™ Hydrating Supercharged Concentrate μετά το σύστημα περιποίησης 3-Step για να κλειδώσετε την υγρασία και να κρατήσετε μια δροσερή και φυσική όψη στην επιδερμίδα σας.\nΑνακαλύψτε την 24ωρη ενυδάτωση για διψασμένες επιδερμίδες σε μια ποικιλία εξατομικευμένων υφών:\nMoisture Surge™ Extended Thirst Relief Μια λεπτή αναζωογονητική κρέμα-gel που αφήνει την επιδερμίδα δροσερή, λαμπερή.\nMoisture Surge™ Hydrating Supercharged Concentrate Μια εξαιρετικά ανάλαφρη, ενυδατική κρέμα σε μορφή water-gel που χαρίζει στην επιδερμίδα δροσερό και φυσικό αποτέλεσμα.\nMoisture Surge™ Intense Skin Fortifying Hydrator Πλούσια, καταπραϋντική κρέμα-gel που χαρίζει στην επιδερμίδα βελούδινη και απαλή υφή.\nΔιαθέσιμο στα καταστήματα από τον Ιούνιο με ΠΛΤ 30.24 €.\nΤι σημαίνει αυτό; Πρώτα δημιουργούμε τη σύνθεση χωρίς τα γνωστά αλλεργιογόνα. Μετά ελέγχουμε κάθε προϊόν 12 φορές σε 600 άτομα. Ακόμα και αν σε 1 από τις 7.200 δοκιμές αυτές προκαλέσει ερεθισμό, ξεκινάμε από την Αρχή. Για εμάς αυτή είναι η δύναμη του «1».\nQ&A σχετικά με το Clinique Moisture Surge™ Hydrating Supercharged Concentrate και την Τεχνολογία Liquid Sphere™\nΜε τον Dr. Tom Mammone, Αντιπρόεδρο της Φυσιολογίας Επιδερμίδας και Φαρμακολογίας, Έρευνας και Ανάπτυξης της Clinique παγκοσμίως\nQ1. Τι παθαίνει το δέρμα όταν αφυδατώνεται;\nΌταν το δέρμα αφυδατώνεται, τα κύτταρα συρρικνώνονται λόγω της έλλειψης νερού. Τα εναπομείναντα άλάτα συμπυκνώνονται, κάνοντας τα μόρια να διασπώνται και διεγείροντας τη δημιουργία των ελεύθερων ριζών. Η μακροχρόνια αφυδάτωση μπορεί να οδηγήσει σε μη-αναστρέψιμη φθορά στο δέρμα και στους ιστούς του, ακόμη και στο DNA των κύτταρων που μπορεί να οδηγήσει συχνά σε φαινόμενα όπως η ευαισθησία.\nΤα θέματα που σχετίζονται με την αφυδάτωση μπορεί να αποτελέσουν μια πραγματικότητα για όλες τις επιδερμίδες λόγω των συνεχών μεταβολών στο μικροκλίμα. Το δέρμα μπορεί να περάσει από πολλαπλά μικροκλίματα μέσα στην ημέρα (πχ ένα ζεστό ντους, ένα δυνατό air-condition στο αυτοκίνητο, μια έντονη γυμναστική, μια πτήση, κτλ) Ενώ το δέρμα έχει την ικανότητα να προσαρμοστεί πολύ καλά μακροχρόνια, αυτές οι παροδικές μεταβολές στο μικροκλίμα προκαλούν αφυδάτωση και μικρο-επιθέσεις που φθείρουν το δέρμα και συνεισφέρουν στην πρόωρη γήρανση.\nΤο Moisture Surge™ Hydrating Supercharged Concentrate καταπολεμά την ξηρή και αφυδατωμένη επιδερμίδα προσφέρονται μια άμεση ενίσχυση κατά 179% υγρασίας που διατηρείται κατά 65% ακόμη και μετά από 24 ώρες. Βοηθά στην προστασία και στην πρόληψη της φθοράς επαναφέροντας την υγρασία στο δέρμα και βοηθώντας στην διατήρησή του. Είναι πολύ περισσότερο από μια ενυδάτωση.\nQ2. Ποιες είναι οι αιτίες και οι συνέπειες της πρόωρης γήρανσης;\nΗ αφυδατωμένη και ξηρή επιδερμίδα μπορεί να αποτελέσει ένα σημαντικό παράγοντα της πρόωρης γήρανσης που οφείλεται και στις περιβαλλοντικές επιθέσεις, στον ξηρό αέρα (καλοριφέρ, αεροπλάνα) στον αέρα (αυξάνει τις εξατμίσεις του νερού) στην έκθεση στον ήλιο, στον υπερβολικό καθαρισμό χωρίς ενυδάτωση (απολέπιση χωρίς ενυδάτωση), στο υψόμετρο (χαμηλή σχετικά υγρασία), στο αλκοόλ, στον πυρετό και στο κάπνισμα. Ανεπαρκείς προσλήψεις νερού ειδικά μετά από περιόδους έντονης εφίδρωσης (άσκηση, ζέστη) μπορεί να αποτελέσουν ένα παράγοντα που συμβάλλει στην αφυδάτωση στο δέρμα.\nQ3: Τι είναι ο NMF και τι ρόλο παίζει με το Moisture Surge™ Hydrating Supercharged Concentrate?\nΟι NMF (Natural Moisturizing Factor – Φυσικοί Υδροσταθεροποιητικοί Παράγοντες) είναι ο φυσικός τρόπος του δέρματος να διατηρεί την υγρασία. Στη δημιουργία του Moisture Surge™ Hydrating Supercharged Concentrate προσπαθήσαμε να αναπαράγουμε NMF προσομοιώνοντας το πώς το δέρμα διατηρεί φυσικά την υγρασία. Αυτό συμπληρώνει την εξειδίκευση και την αποτελεσματικότητα συγκεκριμένων συστατικών στο Moisture Surge™ Hydrating Supercharged Concentrate. Δύο βασικά συστατικά, ένα παράγωγο Ουρίας και Γλυκερίνη – και τα δύο υπάρχουν φυσικά στο δέρμα, όταν προστεθούν ενισχύουν τους NMF του δέρματος. Η Τρεχαλόζη και η Σορβιτόλη, συστατικά φυσικής προέλευσης, δρουν ελκύοντας το νερό και διατηρώντας το. Το Υαλουρονικό Οξύ, που υπάρχει φυσικά στο δέρμα, είναι ένα δραστικό μόριο που συγκρατεί το νερό. Είναι τόσο δραστικό που στην πραγματικότητα είναι ικανό να συγκρατεί νερό ίσο με 1000 φορές το βάρος του.\nΣτη δημιουργία του Moisture Surge™ Hydrating Supercharged Concentrate βασιστήκαμε πολύ στην διαδικασία της βιο-μιμητικής τεχνολογία που χρησιμοποιεί τη βιολογία για να μιμηθεί την φυσική λειτουργία. Τα συστατικά που εμπεριέχονται στο Moisture Surge™ Hydrating Supercharged Concentrate είναι επηρεασμένα από την Μητέρα Φύση. Μιμούμενοι αυτό που γίνεται φυσικά στο δέρμα, είμαστε ικανοί να μεγιστοποιήσουμε την ικανότητα της σύνθεσης και να εντατικοποιήσουμε την φυσική λειτουργία ενυδάτωσης. Μιμούμενοι τους NMF του δέρματος συνεισφέρουμε αποτελεσματικά και στην διπλή δράση της Τεχνολογίας\nQ4. Τι είναι η Τεχνολογία Liquid Sphere™ και πώς λειτουργεί;\nΗ Τεχνολογία Liquid Sphere™ είναι μια πραγματική καινοτομία. Είναι μια διπλή τεχνολογία που συνδυάζει παράγοντες που ελκύουν την υγρασία και ενισχύουν άμεσα τα επίπεδα υγρασίας του δέρματος κατά 179% διατηρώντας την κατά 65% μετά από 24 ώρες.\nΗ Τεχνολογία Liquid Sphere™ περιέχει δύο παράγοντες:\nΟ πρώτος είναι ενθυλακωμένα σφαιρίδια από Βιταμίνη E και C που ανοίγουν διάπλατα κατά την εφαρμογή, απελευθερώνοντας τα αντιοξειδωτικά.\nΛιποσώματα, που μοιάζουν σαν μικρές σφαίρες, βοηθούν την Βιταμίνη Ε και C να παραμείνουν σταθερές και διοχετεύουν τα αντιοξειδωτικά στην επιδερμίδα, διεισδύοντας σε βάθος.\nΟ δεύτερος παράγοντας είναι μια μήτρα υποστήριξης της υγρασίας με πολυμερή που μαγνητίζει την υγρασία για να κλειδώνει, να ενισχύει και να διατηρεί την ενυδάτωση.\nQ5. Πώς το Moisture Surge™ Hydrating Supercharged Concentrate προσφέρει τα επίπεδα ενυδάτωσης μιας κρέμας ενώ έχει τόσο ανάλαφρη υφή;\nΗ απολαυστική υφή του Moisture Surge™ Hydrating Supercharged Concentrate οφείλεται σε παράγοντες που ελκύουν το νερό μέσα στη σύνθεση. Πολύ συχνά οι ενυδατικές περιέχουν περισσότερο έλαια ή μοναδικά συστατικά που δίνουν αυτή την πλούσια, βαριά υφή. Αυτό που βοηθά το Moisture Surge™ Hydrating Supercharged Concentrate να επιτυγχάνει την υφή water-gel είναι ένα φυσικό συστατικό που ελκύει το νερό, όπως το Υαλουρονικό Οξύ. Αυτή η έλξη όχι μόνο δίνει την υπερ-ανάλαφρη αυτή υφή αλλά επιπλέον προσφέρει μια δροσερή αίσθηση κατά την εφαρμογή.\nQ6. Πώς το Moisture Surge™ Hydrating Supercharged Concentrate υπερ-ενισχύει την ενυδάτωση;\nΤο Moisture Surge™ Hydrating Supercharged Concentrate είναι δημιουργημένο με δύο τύπους νερών, το ένα είναι ιονισμένο ή αλλιώς «υπερ-ενισχυμένο». Το Ενεργό Νερό είναι ειδικά ενισχυμένο για να προσφέρει εντατική ενυδάτωση αυξάνονται την έλξη του νερού. Το Νερό με έγχυμα Αλόης προσφέρει καταπροϋντικά οφέλη, βοηθώντας τη μέγιστη διοχέτευση της υγρασίας και τη διατήρηση της στα επιθυμητά επίπεδα.


List of products by brand Άγκυρα\nΗ Μεγκ, η Μπεθ, η Τζο και η Άμι, οι τέσσερις κόρες του δόκτορα Μαρτς, αγαπούν τρυφερά η μια την άλλη. Όμως, ακόμα και οι πιο αγαπημένες οικογένειες γνωρίζουν δύσκολες στιγμές: ο κ. Μαρτς έφυγε για τον πόλεμο και δεν υπάρχουν αρκετά χρήματα στο σπίτι.\nΚάποιες μέρες, όταν όλα γύρω σου σε φοβίζουν, πρέπει να είσαι γενναίος. Όταν πρέπει να χαιρετίσεις έναν γείτονα που δεν γνωρίζεις. Όταν ανησυχείς αν θα κάνεις νέους φίλους. Όταν πρέπει να περάσεις μέσα από μία μεγάλη και πολύβουη πόλη. Όταν μπροστά σου βρίσκεται ένας σκοτεινός δρόμος… Σε τέτοιες στιγμές μπορεί να αισθανθείς μικρός, ανήμπορος και μόνος....\nΟ Φιλέας Φογκ δεν ανεχόταν ν' αμφισβητούν οι άλλοι τα λόγια του. Κι έτσι, κάποια βραδιά, στοιχημάτισε όλη του την περιουσία πως θα μπορούσε να κάνει τον γύρο του κόσμου μέσα σε 80 ημέρες. Με τον πιστό του υπηρέτη, τον Πασπαρτού, ξεκίνησε για ένα ταξίδι που του φύλαγε πολύ περισσότερες περιπέτειες απ' όσες πίστευε πως θ' αντιμετώπιζε. Κινούμενος μ' όλα τα...\nΠόσο διαφορετικός ήταν απ’ όλους αυτούς ή πόσο ίδιος ήταν τελικά μ’ αυτούς; Στο σώμα του τους έκλεινε όλους. Στηριζόταν σε μαύρα πόδια, δούλευε με κίτρινα χέρια, ανέπνεε σε κόκκινο σώμα και σκεφτόταν με λευκό μυαλό. Τώρα ήταν όλοι μαζί, ο ένας δίπλα στον άλλο. Ένας πολύχρωμος ανάμεσα σε μονόχρωμους ανθρώπους, που όμως είχαν τα χρώματά του. Τελικά δεν...\nΤίμυ Τόμπσον- Ο Θρύλος του Αστροδρόμου\nΑκολουθώντας τα στοιχεία που κρύβονται μέσα σε μια οικογενειακή κληρονομιά αιώνων, ο Τίμυ Τόμπσον και η παρέα του προσπαθούν να σώσουν ένα αγαπημένο τους πρόσωπο. Απομένουν μονάχα 24 ώρες για να ανακαλύψουν το μυστικό που κρύβεται στον θρύλο ενός χαμένου, εδώ και δυόμισι αιώνες, πειρατικού πλοίου. Πρόκειται για ένα μυστικό θαμμένο κάπου βαθιά κάτω από...\nΗ νέα ξεκαρδιστική σειρά Graphic Novel του John Patrick Green με το σούπερ κατασκοπευτικό δίδυμο, τους InvestiGators, που καθώς ταξιδεύουν στους υπονόμους πολεμούν τις δυνάμεις του κακού.Δύο σούπερ Πράκτορες Αλιγάτορες ταξιδεύουν μέσα από υπονόμους και μάχονται τις δυνάμεις του κακού. Η διασκεδαστική σειρά Graphic Novel του Τζον Πάτρικ Γκριν θα...\nΤο δώρο της Παπλωµατούς, Jeff Brumbeau\nΈνα υπέροχο σύγχρονο παραμύθι που μιλά για τη χαρά της προσφοράς. Μια γενναιόδωρη παπλωματού με μαγικά λες δάχτυλα, φτιάχνει τα πιο όμορφα παπλώματα του κόσμου και τα χαρίζει στους φτωχούς. Ένας άπληστος βασιλιάς, που μέσα στο παλάτι του έχει μαζεμένους όλους τους θησαυρούς του κόσμου, ψάχνει να βρει εκείνο που θα του χαρίσει έστω ένα χαμόγελο....\nΤο ταξίδι της Παπλωµατούς, Jeff Brumbeau\nΜια τρυφερή ιστορία που μιλά για την αξία της γενναιοδωρίας και την ομορφιά της προσφοράς - ένα γενναίο κορίτσι αφήνει τον τόπο της και ταξιδεύει σε άλλους τόπους, για να ανακαλύψει πού βρίσκεται η αληθινή ευτυχία. Μα καθώς αφήνει τον τόπο της, έκπληκτη διαπιστώνει πως υπάρχουν άνθρωποι που η φτώχεια τούς κάνει να είναι δυστυχισμένοι. Στην αρχή νομίζει...\n18 συναρπαστικές ιστορίες από την Ελληνική Μυθολογία, Κείμενα: Αναστασία Δ. Μακρή\nΟι μύθοι της ελληνικής μυθολογίας δεν θα πάψουν ποτέ να συναρπάζουν μικρούς και μεγάλους. Ήρωες όπως ο Ηρακλής, ο Θησέας, ο Ιάσονας, ο Οδυσσέας, μένουν ανεξίτηλα χαραγμένοι στη μνήμη κάθε αναγνώστη, εμπνέοντας θαυμασμό. Το βιβλίο αυτό περιέχει μερικές από τις πιο αγαπημένες και γνωστές ιστορίες της ελληνικής μυθολογίας, δίνοντας την ευκαιρία στους...\nΤο βιβλίο «Ιστορίες για Καλή Νύχτα» προσφέρει έναν μοναδικό τρόπο για ν' ανακαλύψουν τα παιδιά τον εαυτό τους και τη δημιουργικότητα τους μέσα από εύκολες και διασκεδαστικές διαδικασίες διαλεκτικής σκέψης. Εκτός από το να ηρεμεί τις αγωνίες τους, το «Ιστορίες για Καλή Νύχτα» γαλουχεί και ενισχύει τον φυσικό δεσμό οικειότητας ανάμεσα στον γονιό και το...\nΟ άνθρωπος είναι από τη φύση του κοινωνικό πλάσμα και έχει ανάγκη να συναναστρέφεται με άλλα άτομα. Έτσι, λοιπόν, η συνύπαρξη είναι το φυσικό μέσο για να μάθουμε και να θέσουμε σε εφαρμογή τις βασικές αξίες οι οποίες πρέπει να ορίζουν την κοινωνική ζωή των ανθρώπων. Ο σεβασμός απέναντι στους άλλους, η υπομονή, η υπευθυνότητα και η σταθερότητα, η διαλογική...\nΤο "Ιστορίες για Καλή Νύχτα No 2" είναι η πολυαναμενόμενη συνέχεια του επιτυχημένου βιβλίου "Ιστορίες για Καλή Νύχτα" που θα βοηθήσει μια νέα γενιά - τα παιδιά σας - να ανακαλύψουν τα οφέλη του διαλογισμού. Είκοσι γοητευτικές ιστορίες, εικονογραφημένες μια μια με μαγευτικά σχέδια, σας επιτρέπουν να δεθείτε συναισθηματικά με το παιδί σας και να ανακαλύψετε...